Objatie

Objatie alebo objímanie je forma neverbálnej komunikácie, pri ktorej človek zovre druhého v náručí – položením svojich paží okolo jeho ramien, prípadne pásu, na vyjadrenie svojej náklonnosti a absencie nepriateľstva. Patrí medzi prejavy fyzickej intimity a môže byť sprevádzané bozkom, stlačením tela druhého, potlapkaním, dotykom tvárí či intenzívnym očným kontaktom. Môže byť použité ako pozdrav a pri lúčení, alebo ako vyjadrenie útechy a spolunáležitosti. V západnej kultúre sa zvyčajne obmedzuje na najbližších rodinných príslušníkov a priateľov. Objímanie je dôležitou formou komunikácie aj medzi primátmi, predovšetkým ako pozdrav.

Počas objatia je do ľudského tela vylučovaný hormón oxytocín, prezývaný „hormón lásky“, ktorý posilňuje optimizmus, vzájomnú dôveru i sebavedomie, znižuje stres, pocity úzkosti a krvný tlak. Formálne objatie však naopak môže hladinu stresu zvýšiť. Objatie tiež zvyšuje odolnosť voči infekciám a chladu, a zmierňovať príznaky chorôb. 

náhľad|Objatie medzi niektorými mladými mužmi

Objatie je ústredným prvkom metódy nazývanej terapia pevným objatím a podobnej attachment therapy („terapia citovej väzby“) založenej na teórii citovej väzby, ktoré sú však považované za pseudovedecké a nebezpečné, obzvlášť na liečbu detského autizmu.

U ľudí je tiež známe objímanie stromov, spojené napríklad s indickým environmentálnym hnutím Čipko, ktorého členovia objímali stromy, ktoré mali byť zoťaté, ako formu protestu. Hnutie nadväzovalo na snahu členov višnuistickej sekty bišnoiov ochrániť v roku 1730 háj v dedine Kherjali, ktorý skončil masakrom viac ako tristo ich členov. Objímanie stromov získalo aj na obľube medzi Islanďanmi v období pandémie covidu-19 ako náhrada za objímanie ľudí.

 Referencie 

 Pozri aj 
 haptika (komunikácia)
 Objatie zadarmo

 Zdroj 

Kategória:Neverbálna komunikácia